সোহরাব হোসেন : আমি তখন পঞ্চম শ্রেণীতে পড়ি। বাড়ির কাছারি ঘরে আমি ঘুমাতাম। রাতে সবাই ঘুমিয়ে পড়লে আমি গান শিখতে যেতাম। গোপী মাঝি আমাকে চুপি চুপি নদী পার করে দিতেন। রাতে আমি আমার মেজ ভাইয়ের টর্চলাইট চুরি করে নিয়ে যেতাম। আমার হাতে লোহার একটা ফলাও থাকত  যাতে কোনো জীবজন্তু আক্রমণ করতে না পারে। একবার বুনো শুয়োর আক্রমণ করেছিল, তাই এই সতর্কতা। বিষয়টি বাড়ির সবাই জেনে গেলো। এরপর একদিন রাতে গোপী মাঝিকে ডাকলাম-সে আমাকে নিতে চাইল না। মুখ ভার করে গোপীদা বলল-তোমার ভাই এসেছিল, পার করতে নিষেধ করে গেছেন। তখন আমি ধূতি পরতাম। কোনো কথা না বলে ধূতিটা খুলে নদী সাঁতরে কোনোমতে পার হলাম। ওপারে পৌঁছার পর ওস্তাদ কিরণ দে চৌধুরী আমাকে দেখে বললেন-তোমার এই অবস্থা কেন ? বিষয়টি তিনি জমিদারকে বলে দিলেন।